Proiect 
PARLAMENTUL REPUBLICII MOLDOVA

LEGE

pentru completarea  Codului de executare al Republicii 

Moldova nr.443-XV din 24 decembrie 2004
Parlamentul adoptă prezenta lege organică.

Articol unic.  -  Codul de executare al Republicii Moldova nr. 443-XV din 24 decembrie 2004 (Monitorul Oficial al Republicii Moldova, 2005, nr.34-35, art.112), cu modificările şi completările ulterioare, se completează după cum urmează:


1. La articolul 25, alineatul (2)  se completează în final cu o nouă literă, l), cu următorul cuprins:

„l) să solicite şefului oficiului aplicarea în privinţa debitorului interdicţiei de a părăsi ţara, în cazul în care plecarea acestuia ar face imposibilă sau dificilă executarea hotărîrii judecătoreşti.”. 

2. Articolul 57 se completează în final cu un nou alineat, (3), cu următorul cuprins:

„(3) După expirarea termenului de executare benevolă, şeful oficiului este în drept să aplice debitorului, prin încheiere motivată, interdicţia de a părăsi ţara, care se expediază spre executare Serviciului Grăniceri.”.
3. Se completează cu un nou articol, 571, cu următorul cuprins: 
„Articolul 571. Interdicţia de a părăsi ţara

(1) Interdicţia de a părăsi ţara se aplică doar după întreprinderea măsurilor de asigurare necesare pentru executarea documentelor executorii, pe un termen de pînă la 12 luni, cu obligaţia executorului judecătoresc de a efectua periodic, odată la 30 de zile, un control al necesităţii menţinerii acestei interdicţii.

(2) Dacă este necesară menţinerea interdicţiei pentru un termen mai mare, în urma unui demers motivat al executorului judecătoresc, ea va fi aplicată repetat, însă nu mai mult de 3 ori în cadrul aceleiaşi proceduri executorii.

(3) În cazul încetării procedurii de executare sau a restituirii documentului executoriu, precum şi în cazul în care dispare necesitatea aplicării interdicţiei de a părăsi ţara, aceasta se retrage de către şeful oficiului printr-o încheiere motivată, care se aduce la cunoştinţa părţilor.”. 

Preşedintele  Parlamentului
NOTĂ INFORMATIVĂ

la proiectul Legii pentru modificarea şi completarea 

Codului de executare al Republicii Moldova
         În scopul eficientizării activităţii de executare silită, cît şi întru soluţionarea unor neînţelegeri apărute în ultimul timp între Departamentul de executare şi Serviciul Grăniceri, generate de interpretarea diferită a unor norme de drept, Ministerul Justiţiei propune operarea unor modificări ale normelor  Codului de executare, prezentate în proiectul de faţă.

         Prin modificările şi completările aduse art. 25 şi 57 Cod de executare se urmăreşte stabilirea expresă a dreptului executorului judecătoresc de a aplica în privinţa debitorului restricţia de a părăsi ţara. Menţionarea expresă a acestei măsuri de constrîngere ar exclude posibilitatea unor interpretări echivoce a actelor normative în vigoare. Astfel, în prezent legislaţia prevede posibilitatea aplicării acestei restricţii în cazul emigrării persoanei care are datorii patrimoniale faţă de stat, persoanele juridice sau fizice (art.1,10,12 ale Legii nr.1518-XV din 06.12.2002 cu privire la migraţiune), însă, spre regret, norma dată are un caracter inaplicabil, deoarece cazurile de emigrare legală sînt foarte rare, în toate celelalte emigrarea fiind „camuflată”. Din aceste considerente propunem lărgirea spectrului de aplicare a restricţiei în cauză, fiind astfel instituită încă o modalitate de a asigura realizarea efectivă a hotărîrii judecătoreşti

         În plus, prin menţionarea expresă a restricţiei în cauză în varianta propusă prin prezentul proiect, s–ar respecta recomandările date de CEDO în contextul unor litigii avînd ca subiect restricţionarea dreptului de a părăsi ţara. (a se vedea speţa Reiner contra Bulgariei).

         Astfel, în opinia înaltului for justiţiar european, ingerinţa unor drepturi a persoanei se poate face cu respectarea anumitor condiţii şi anume:

· restricţiile date urmează să fie expres prevăzute de lege (condiţie respectată prin includerea expresă a acestei atribuţii a executorului judecătoresc în art.25 CE RM) ;

· aplicarea eventuală a restricţiei trebuie să fie previzibilă pentru debitor (această exigenţă se va realiza prin prevederea expresă în art.25 şi 57 CE a posibilităţii aplicării acestei măsuri, cît şi prin nominalizarea acesteia în cuprinsul propunerii de executare benevolă înaintate debitorului);

· odată dispusă măsura data trebuie să fie susceptibilă unei căi de atac (conform prevederilor art.10, 158 CE toate actele executorului judecătoresc pot fi atacate cu recurs);

· măsura dată ar putea fi aplicată doar după expirarea termenului de executare benevolă şi în cazul în care neaplicarea acesteia ar face dificilă sau imposibilă executarea hotărîrii judecătoreşti, precum şi ca o măsură finală în cazul în care alte căi au fost epuizate (aceste condiţii sînt expres prevăzute în normele legale incluse în proiect);

· necesitatea menţinerii acestei interdicţii urmează a fi periodic verificată, neavînd un caracter automat (în acest sens se indică în textul proiectului că menţinerea restricţiilor se face pînă la decăderea necesităţii lor, iar termenul maxim de aplicare este de 12 luni, cu posibilitatea aplicării repetate, în caz de necesitate, dar nu mai mult de 3 ori în cadrul aceleiaşi proceduri executorii. Totodată, proiectul propune de a investi executorul judecătoresc cu obligaţia de a efectua periodic, odată la 30 zile, un control a necesităţii menţinerii acestei interdicţii).

         Aşadar, adoptarea proiectului în cauză nu ar afecta în nici un fel careva din drepturile şi libertăţile cetăţenilor Republicii Moldova, consfinţite constituţional, ba dimpotrivă, ar asigura realizarea prevederilor art.20 şi 120 al Constituţiei şi ar face debitorul să conştientizeze că între autorităţile statale (în cazul dat Departamentul de executare şi Serviciul Grăniceri) există o reală conlucrare în scopul asigurării executării hotărîrilor judecătoreşti definitive şi eschivarea de la executare acestora atrage după sine anumite „incomodităţi”, iar pentru creditori aplicarea interdicţiilor menţionate ar mai crea o şansă de a–şi vedea restabilite drepturilor consfinţite prin hotărîrea judecătorească.

         Ţinem să menţionăm în final că aprobarea modificărilor propuse nu va crea careva cheltuielile suplimentare, pe cînd beneficiile scontate ar fi considerabile: creşterea nr. documentelor executorii real executate, sporirea autorităţii statului, cît şi a executorului judecătoresc în calitate de reprezentant al acestuia, responsabilizarea debitorului. 

Proiectul Legii pentru modificarea şi completarea Codului de executare al Republicii Moldova a fost coordonat în modul stabilit cu Ministerul Economiei şi Comerţului, Curtea Supremă de Justiţie, Procuratura Generală, Serviciul Grăniceri şi a fost desăvîrşit cu luarea în consideraţie a avizelor organelor interesata, explicate în tabela de divergenţe.

Totodată, a fost solicitată opinia mai multor asociaţii obşteşti, dar pînă la moment avizul acestora asupra proiectului nu a parvenit. 
Proiectul de lege a fost supus expertizei anticorupţie, fiind declarat lipsit de factorii coruptibili. 

Ministru                                          Vitalie PÎRLOG
